רודולף "רודי" פלר (גרמנית: Rudolf "Rudi" Völler; נולד ב-13 באפריל 1960) הוא כדורגלן עבר גרמני ששיחק בהצלחה רבה במועדונים כמו מינכן 1860, ורדר ברמן, רומא, אולימפיק מרסיי ובאייר לברקוזן בעמדת החלוץ. פלר הבקיע מאות שערים בקריירה, ונחשב לאחד מגדולי החלוצים בגרמניה בכל הזמנים. לפלר 90 הופעות ו-47 שערים במדי נבחרות גרמניה המערבית וגרמניה, כאשר הוא השתתף בשישה טורנירים גדולים, ובאחד מהם, מונדיאל 1990, אף זכה עם נבחרת גרמניה המערבית. בין השנים 2000 ו-2004 אימן פלר את נבחרת גרמניה, והגיע עמה לגמר מונדיאל 2002. כיום פלר הוא המנהל הספורטיבי של קבוצת באייר לברקוזן.